Vir lank het ons geglo fetale alkohol-sindroom (FAS) is ’n siekte van die armes. Die Amerikaanse Akademie vir Pediatrie (AAP) het egter verlede jaar in ’n artikel in die vaktydskrif Pediatrics geskryf navorsing het gewys die meeste Amerikaanse swanger vroue wat drink, is middeljarig en het ’n tersiêre kwalifikasie.
Daar is ’n soortgelyke tendens in Suid-Afrika, sê prof Denis Viljoen, stigter van die stigting vir alkoholverwante navorsing (FARR).
In ontwikkelde lande kan ’n onlangse oplewing in nuwe gevalle toegeskryf word aan verhoogde bewustheid en meer diagnoses, verduidelik hy. Dit is ook die geval in Suid-Afrika.
Die Wes-Kaap het die hoogste FAS-syfers ter wêreld. Die probleem is egter nie tot die Wes-Kaapse platteland beperk is nie.
Volgens ’n 2015-studie in die tydskrif ­Pediatrics, is alkoholinname wanneer jy borsvoed nadelig vir ’n kind se ontwikkeling. Dit is vanjaar bevestig in 'n navorsingstuk in die joernaal Reproductive Toxicology. Hoewel 'n kind nie FAS kan ontwikkel van alkohol in borsmelk nie, is daar bewyse dat dit breinontwikkeling benadeel.
Hy benadruk wel dat ma’s baie versigtig moet wees en twee uur tussen ’n drankie en ’n voeding moet toelaat. Die reël dat as jy nugter genoeg is om te bestuur, is jy nugter genoeg om te borsvoed, geld hier, verduidelik Mhleli.
“Met hierdie raad word aanvaar dat dit 'n vrou se liggaam twee uur neem om die alkohol te metaboliseer. Daar is egter geen wetenskaplike bewyse hiervan nie.”
’n Vrou wat alkohol misbruik, sal nie op haar eie kan ophou nie en sal ’n rehabilitasieprogram moet volg. Indien sy reeds swanger is, sal sy spesiale hulp nodig hê. Kontak jou kliniek vir ’n verwysing of skakel die FARR (021 686 2646) vir raad oor die beste hulp.